Nokkur skot - og sprengjusvæði á Vesturlandi Á Vesturlandi eru nokkur svæði þar sem leynst geta skot og sprengjur frá heræfingum á liðnum áratugum . Þetta kemur fram í svari Valgerðar Sverrisdóttur utanríkisráðherra á Alþingi við fyrirspurn Jóns Gunnarssonar alþingismanns Samfylkingarinnar . Fyrr á yfirstandandi þingi kom fram í máli ráðherra að 73 svæði á landinu hefðu á liðnum áratugum verið notuð til heræfinga . Óskaði Jón eftir upplýsingum um hvar á landinu þessi svæði eru . Svæðin eru víða um land . Flest eru þau á höfuðborgarsvæðinu en nokkur á Vesturlandi . Varnarmálaskrifstofa utanríkisráðuneytisins , Landhelgisgæsla Íslands og Varnarliðið hófu á árinu 2005 skipulagða söfnun upplýsinga um svæðin og verður þeirri vinnu haldið áfram . Í svari ráðherra kemur fram að ekki sé unnt að áætla magn skota og sprengna á hverju svæði og ekki sé hægt að útiloka að fleiri svæði bætist á listann eftir því sem gagnaöflun miðar áfram . Þá segir að erfitt sé að áætla hversu langan tíma taki að hreinsa svæðin en á næstu fimm árum sé mögulegt að gera úttekt á öllum æfingasvæðum jafnframt því sem lokið verður við hreinsun verstu svæðanna . Einnig er mjög erfitt að henda reiður á kostnað við hreinsunina . Þau svæði á Vesturlandi og næsta nágrenni sem nefnd eru í svari ráðherra eru Kollafjörður , Blikdalur á Kjalarnesi , Þrándstaðafjall og Kjölur í Hvalfirði , Akrafjall , Langá og Tungulækur á Mýrum og Borgardalur .